
РЕШЕНИЕ
№ РС-539-24-121

	Днес, 30.09.2024 г., Комисията за противодействие на корупцията /КПК/, в състав:

	Заместник - председател: Антон Славчев  
	Член: Пламен Йоцов 
	Член: Силвия Къдрева

У С Т А Н О В И:

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-276 от 29.07.2024 г. по сигнал с вх. № С-539/09.07.2024 година. 
Производството е образувано срещу инж. Йордан Вълчев, член и председател на Управителния съвет на Агенция пътна инфраструктура (УС на АПИ). 
По същество в сигнала се твърди, че професионалната кариера на инж. Йордан Вълчев до назначаването му в АПИ е тясно свързана с „Трансконсулт-22“ ЕООД и свързани с дружеството фирми. Посочва се, че в обявена процедура по избор на изпълнител за проектиране на тунел под прохода Петрохан, участва и „Трансконсулт-22“ ЕООД. На участниците в обявената обществена поръчка е поискана допълнителна обосновка за несъответствие с цената, като с Протокол № 3 от 25.06.2024 г. на комисията по подбора са отхвърлени обосновките на другите кандидати и е приета единствено обосновката на „Трансконсулт-22“ ЕООД, именно заради обвързаността на фирмата с председателя на УС на АПИ. Друго нарушение на правилата и дългогодишната практика на АПИ, за която се посочва в сигнала е, че в писмената си обосновка дружеството „Трансконсулт-22“ ЕООД декларира наличието на подизпълнител – „Геотехника АБС“ ООД, който не е бил споменат в първоначалното подаване на офертата, заради което не би следвало възложителят –АПИ, да приема подизпълнителя в обосновката на участника, което обаче се е случило. В сигнала се посочва още, че с Протокол № 4 от 04.07.2024 г. комисията обявява „Трансконсулт-22“ ЕООД за победител, като на следващия ден - 05.07.2024 г., председателят на УС на АПИ инж. Вълчев взема решение и публикува решението на комисията, именно заради обвързаността си с фирмата.   
С писмо с вх.№ КПК-9371-3/28.08.2023 г. на КПК от министъра на регионалното развитие и благоустройството, са получени заверени копия на доказателства за служебното качество на Йордан Вълчев, в качеството му на председател на УС на АПИ, а именно: Трудов договор № РД-02-16-1370/17.11.2023 г., Заповед № РД-02-14-462/10.04.2024 г. на министъра на регионалното развитие и благоустройството, Допълнително споразумение № РД-02-16-895/29.04.2024 г., преписката във връзка с проведената обществена поръчка с предмет: „Изработване на разширен идеен проект с извършване на пълни инженерно – геоложки проучвания и ПУП – ПП за скоростен път „Монтана – София“ с тунел под Петрохан“ с уникален номер на поръчката в РОП № 00044-2023-0140, открита с Решение № F454346 (249) от 21.12.2023 г. /без офертите на кандидатите/, в т.ч. обявления, решения на УС на АПИ, заповеди и решения на председателя на УС на АПИ, протоколи на комисията по избор на изпълнител. С писмо с вх.№ КПК-9371-2/22.08.2023 г. на КПК от управителя на „Трансконсулт - БГ“ ООД са получени заверени копия на: Трудов договор № 195/30.08.2018 г. на Йордан Вълчев, длъжностна характеристика, Заповед № 196/17.11.2023 г. за прекратяване на трудовото правоотношение, Уведомление по чл. 62, ал. 5 от КТ, справка за подадено уведомление.
Служебно е извършена справка в НБД „Население“, Търговски регистър и регистър на юридическите лица с нестопанска цел /ТРРЮЛНЦ/, Регистър на обществените поръчки и на сайта на АПИ.

От събраните в хода на административното производство доказателства Комисията установи следното от фактическа страна:

На 17.11.2023 г. министърът на регионалното развитие и благоустройството е сключил Трудов договор № РД-02-16-1370/17.11.2023 г., с който, считано от 20.11.2023 г., възлага на Йордан Климентов Вълчев да изпълнява длъжността „член на Управителния съвет“ на АПИ. Със Заповед № РД-02-14-462/10.04.2024 г. министърът на регионалното развитие и благоустройството е възложил на Вълчев да изпълнява в пълен обем функциите и задълженията на председател на УС на АПИ за период от 11.04.2024 г. до назначаване на титуляр на длъжността. В тази връзка на 29.04.2024 г. е подписано и Допълнително споразумение към Трудов договор № РД-02-16-1370/17.11.2023 г., с № РД-02-16-895/29.04.2024 г.
На 30.08.2018 г. Йордан Вълчев е сключил Трудов договор № 195/30.08.2018 г. с „Трансконсулт – БГ“ ООД, с който е назначен на длъжността „инженер строителен надзор“, считано от 01.09.2018 г. Съгласно приложената по преписката длъжностна характеристика основните задължения на длъжността са: осъществяване на ежедневен контрол при изпълнение на строителните процеси; контрол за спазването на проектната документация от страна на изпълнителя за предписания ред на технологично изпълнение на СМР; за пълнотата и правилното съставяне на актовете и протоколите по време на строителството; дава инструкции и указания, свързани с процеса на изпълнение на конкретен вид работа и др. Със Заповед № 196/17.11.2023 г. трудовото правоотношение на Йордан Вълчев с „Трансконсулт – БГ“ ООД е прекратено, считано от 20.11.2023 г., на основание чл. 325, ал. 1, т. 1 от КТ - по взаимно съгласие на страните, изразено писмено.
От направените справки в ТРРЮЛНЦ се установява следното: „Трансконсулт – БГ“ ООД, с ЕИК 121389659, е регистрирано през 2008 г. с предмет на дейност: консултантска дейност в областта на строителството в страната и чужбина и всяка друга дейност, за която няма изрична законова забрана, независим строителен надзор в строителството и/или проектирането, консултант за оценяване на съответствието на инвестиционните проекти и/или упражняване на строителен надзор. „Трансконсулт – БГ“ ООД от 09.09.2020 г. е едноличен собственик на капитала на „Трансконсулт – група“ ЕАД, с ЕИК 201224264. От 19.11.2020 г. „Трансконсулт – Група“ ЕАД, с ЕИК 2011224264. е едноличен собственик на капитала на „Трансконсулт – 22“ EООД, с ЕИК 130608148.
Т.е. Вълчев е бил в трудово правоотношение с „Трансконсулт – БГ“ ООД – дружество, което е едноличен собственик на капитала на „Трансконсулт – Група“ ЕАД, което е  едноличен собственик на капитала на „Трансконсулт – 22“ EООД – дружеството, спечелило обществената поръчка с предмет: „Изработване на разширен идеен проект с извършване на пълни инженерно-геоложки проучвания и ПУП – ПП за скоростен път „Монтана – София“ с тунел под Петрохан“ с възложител АПИ.
От направената справка в ТРРЮЛНЦ не се установява Йордан Вълчев да притежава дялове или акции или да участва в управителен или контролен орган на посочените по-горе търговски дружества.
Йордан Вълчев е член на УС на АПИ,  считано от 20.11.2023 г., и е негов председател, считано от 11.04.2024 г. 
На 21.12.2023 г. УС на АПИ, в присъствието на Ясен Йорданов – председател и Десислава Паунова и Йордан Вълчев – членове на УС на АПИ, е взел Решение, обективирано в Протокол № РД-15-3995/23, с което е одобрил решението за откриване на процедура, обявлението за обществена поръчка, документацията за обществената поръчка и приложенията към нея, по открита процедура за възлагане на обществена поръчка с предмет: „Изработване на разширен идеен проект с извършване на пълни инженерно-геоложки проучвания и ПУП – ПП за скоростен път „Монтана – София“ с тунел под Петрохан“, и е възложил на председателя на УС на АПИ да подпише решението и заповедта за назначаване на комисия за провеждане на процедура за възлагане на обществената поръчка.
С Решение № 249/21.12.2023 г. председателят на УС на АПИ – Ясен Йорданов, е открил обществена поръчка с посочения предмет и с правно основание чл. 73, ал. 1 от ЗОП, с краен срок за подаване на документите – 05.03.2024 г. Със Заповед № РД-11-260/06.03.2024 г. председателят на УС на АПИ – Ясен Йорданов, е назначил комисия за провеждане на процедурата, която да извърши подбор, разглеждане и оценка на офертите на участниците в процедурата, като извърши всички необходими за изпълнение на задачата проверки и действия, произтичащи от разпоредбите на ЗОП и ППЗОП.
Комисията е обективирала своята работа в 4 бр. протоколи от 06.03.2024 г., 15.03.2024 г., 25.06.2024 г. и 04.07.2024 г. В Протокола от 15.03.2024 г. Комисията е взела решение да бъде изискана обосновка от „“Трансконсулт – 22“ ЕООД, ДЗЗД „СПН-РОЛ Проджект“ и Обединение „Монтана – София 2024“, поради наличието на предложения, които са с повече от 20 на сто по-благоприятни от средната стойност на предложенията на останалите участници, съгласно изискванията на чл. 72, ал. 1 от ЗОП. По преписката е приложен Доклад № 93-01-5239/04.07.2024 г., подписан от председателя на Комисията, до УС на АПИ относно одобряване на работата на Комисията чрез утвърждаване на доклада от работата на Комисията в 10 - дневен срок от получаването му. Към Доклад № 93-01-5239/04.07.2024 г. е приложен Доклад от работата на Комисията, подписан от председателя и членовете на Комисията, ведно с приложени към него 4 бр. протоколи и проект на решение за определяне на изпълнител. В Доклада е обобщена работата на Комисията и е предложено на възложителя – АПИ, да определи за изпълнител на обществената поръчка, класираният на първо място участник, а именно: „Трансконсулт – 22“ ЕООД, с подизпълнител „Геотехника АБС“ ООД
На 05.07.2024 г. е проведено заседание на УС на АПИ, обективирано в Протокол № РД-15-2083/24 от същата дата, с дневен ред: Разглеждане на Доклад № 93-01-5239/04.07.2024 г. на председателя на Комисия, назначена със Заповед № РД-11-260/06.03.2024 г. на председателя на УС на АПИ за провеждане на открита процедура по ЗОП с горепосочения предмет. На заседанието са присъствали Йордан Вълчев – председател на УС на АПИ и Венцислав Атанасов – член на УС на АПИ. След обсъждане и разискване УС на АПИ е взел решение, с което е приел и утвърдил Доклад № 93-01-5239/04.07.2024 г., одобрил е проекта на решение за определяне на изпълнител на обществената поръчка, с което за изпълнител е определен участникът „Трансконсулт – 22“ ЕООД, с подизпълнител „Геотехника АБС“ ООД, и е възложил на председателя на УС на АПИ да подпише решението за определяне на изпълнител. Протоколът е подписан от Йордан Вълчев – председател на УС на АПИ и Венцислав Атанасов – член на УС на АПИ.
На 05.07.2024 г., на основание чл. 106, ал. 6, във връзка с чл. 22, ал. 1, т. 6 и ал. 5 от Закона за обществените поръчки (ЗОП), и утвърден доклад с Решение на УС на АПИ, отразено в Протокол РД-15-2083 от 05.07.2024 г. и приложенията към него за резултатите от работата на комисията, назначена със Заповед № РД-11-260/06.03.2024 г. на Председателя на УС на АПИ за разглеждане, оценка и класиране на получените оферти в обществена поръчка с предмет: „Изработване на разширен идеен проект с извършване на пълни инженерно-геоложки проучвания и ПУП – ПП за скоростен път „Монтана – София“ с тунел под Петрохан“, с уникален номер на поръчката в РОП № 00044-2023-0140, Решение F454346 (249) от 21.12.2023 г. за откриване на процедурата с горепосочения предмет и Решение за одобряване на обявление за изменение или допълнителна информация № F469570 (3) от 09.01.2024 г., с прогнозна стойност на обществената поръчка: 6 666 666,67 (шест милиона шестстотин шестдесет и шест хиляди шестстотин шестдесет и шест лева и шестдесети и седем стотинки) лв. без ДДС, Йордан Вълчев, в качеството му на председател на УС на АПИ, е приел Решение № 120/05.07.2024 г., с което е обявил класирането и е определил за изпълнител на цитираната по-горе обществена поръчка „Трансконсулт – 22“ ЕООД, с подизпълнител „Геотехника АБС“ ООД. 
По преписката, касаеща обществената поръчка, получена от АПИ, не е приложен, както и в Електронния регистър на обществените поръчки, няма публикуван договор за възлагане на обществената поръчка.

При така установената фактическа обстановка Комисията стигна до следните правни изводи:

За да е осъществен конфликт на интереси по смисъла на чл. 70 от ЗПК, следва да са кумулативно налични три предпоставки: лице, заемащо публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба, както и упражнено властническо правомощие, повлияно от този частен интерес.
Легалните дефиниции на понятията „частен интерес“ и „облага“ се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност, или за свързаното с него лице, т.е. за да е налице частен интерес, следва да има реална възможност за реализиране на облага. Съгласно чл. 72 от ЗПК облага е всеки доход в пари, парични средства или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Йордан Климентов Вълчев като член и председател на УС на Агенция пътна инфраструктура е лице, заемащо публична длъжност по смисъла на чл. 6, ал. 1, т. 18 от ЗПК, и компетентна да се произнесе относно наличието или липсата на конфликт на интереси по отношение на него е КПК.  
Като член на УС на АПИ, считано от 20.11.2023 г., Йордан Вълчев е участвал при приемането на Решение, обективирано в Протокол № РД-15-3995/23 от  21.12.2023 г. на УС на АПИ, относно одобряване на решение за откриване на процедура за възлагане на обществена поръчка с предмет: „Изработване на разширен идеен проект с извършване на пълни инженерно-геоложки проучвания и ПУП – ПП за скоростен път „Монтана – София“ с тунел под Петрохан“. Това решение е принципно и касае широк кръг правни субекти, с него не се създават предпоставки, водещи до предимство и поставянето в по-благоприятно положение на някой от потенциалните участници в процедурата, поради което само по себе си на може да обоснове частен интерес и облага за лицето, заемащо публична длъжност или за свързано с него лице. Протоколът е подписан от всички членове на УС на АПИ.
По отношение на Решение № 249/21.12.2023 г., с което е открита обществената поръчка, и на Заповед № РД-11-260/06.03.2024 г. за назначаване на комисия за провеждане на процедурата по на ЗОП, се установява, че същите са издадени от Ясен Йорданов, който към този момент е бил председател на УС на АПИ. Съгласно чл. 103 от ЗОП възложителят назначава комисия за извършване на подбор на кандидатите и участниците, разглеждане и оценка на офертите и провеждане на преговори и диалог. Комисията се състои от нечетен брой членове. По отношение на членовете на комисията не трябва да е налице конфликт на интереси с кандидатите или участниците. Действията на комисията се протоколират, като резултатите от работата и се отразяват в доклад. Решенията на комисията се вземат с мнозинство от членовете й. Когато член на комисията е против взетото решение, той подписва протокола с особено мнение и писмено излага мотивите си. Правилата за работа на комисията се определят с правилника за прилагане на закона. Съгласно чл. 52 от Правилника за прилагане на ЗОП комисията и всеки от членовете ѝ са независими при изразяване на становища и вземане на решения, като в действията си се ръководят единствено от закона. Всеки член на комисия е длъжен незабавно да докладва на възложителя случаите, при които е поставен под натиск да вземе нерегламентирано решение в полза на кандидат или участник.
Като председател на УС на АПИ, считано от 11.04.2024 г.,  Йордан Вълчев е участвал при приемането на Решение, обективирано в Протокол № РД-15-2083/24 от 05.07.2024 г. на УС на АПИ, с което УС на АПИ е приел доклада на председателя на Комисията, одобрил е Доклада от работата на Комисията, одобрил е проекта на решение за определяне на изпълнител на обществената поръчка, с което за изпълнител е определен участникът „Трансконсулт – 22“ ЕООД, с подизпълнител „Геотехника АБС“ ООД, и е възложил на председателя на УС на АПИ да подпише решението за определяне на изпълнител. Протоколът е подписан от присъствалите на заседанието членове на УС на АПИ – Йордан Вълчев – председател, и Венцислав Атанасов – член на УС.
Като председател на УС на АПИ Йордан Вълчев е подписал Решение № 120/05.07.2024 г., с което е обявил класирането и е определил за изпълнител на цитираната по-горе обществена поръчка „Трансконсулт – 22“ ЕООД, с подизпълнител „Геотехника АБС“ ООД, на основание Доклада от работата на Комисията, приет и утвърден на 05.07.2024 г. на заседание на УС на АПИ, обективирано в Протокол № РД-15-2083/24 от същата дата, т.е. неговото решение е обвързано с решението на Комисията и УС на АПИ. При всички случаи в условията на евентуална свързаност /каквато се твърди в сигнала/, Вълчев е бил длъжен да се отведе от изпълнението на конкретното правомощие и задължение по служба, като уведоми органа по назначаване на основание чл. 81, ал. 1 от ЗПК.
Във връзка с твърденията в сигнала, е изследван въпроса за наличие на свързаност между „Трансконсулт – БГ“ ООД – работодател, по смисъла на §1, т.1 от ДР на Кодекса на труда, от една страна, и Вълчев – служител в дружеството в периода от 01.09.2018 г. до 20.11.2023 г.
За да е налице свързано лице в хипотезата на икономически зависимости по смисъла на § 1, т. 9, б. "б" от ДР на ЗПК, е необходимо да се установи по безспорен начин съществуването на факти и обстоятелства, които ги доказват. Едва когато е доказано наличието на икономически зависимости, трябва да се установи дали те пораждат основателни съмнения в безпристрастността и обективността на лицето, което заема публичната длъжност. Отменените разпоредби на ЗПКОНПИ, както и разпоредбите на ЗПК, не съдържат легални дефиниции за „икономически зависимости“. В своята практика Върховният административен съд (ВАС) приема, че зависимостта е икономическа, когато водещият мотив за лицето е икономически. Икономическите зависимости имат различни практически хипотези. В конкретния случай предмет на изследване е съществувалото преди заемането на публичната длъжност трудово правоотношение между Йордан Вълчев и „Трансконсулт – БГ“ ООД, в периода от 01.09.2018 г. до 20.11.2023 г.
Съгласно установената практика спецификата на трудовото правоотношение като двустранно възмездно отношение не може автоматично да обуслови наличието на икономически зависимости на лицето от търговското дружество – работодател, и свързаност по смисъла на посочените разпоредби,  доколкото същото работи по трудов договор, получаваното от него възнаграждение е за престиран труд, а трудовото му правоотношение може да бъде прекратено при наличието на ясно формулирани в трудовия му договор предпоставки (Решение № 4919 от 09.04.2013 г. на ВАС по адм. дело № 14435/2012 г.; Решение № 9973 от 03.07.2013 г. на ВАС по адм. дело № 1315/2013 г., Решение № 4277 от 21.04.2023 г. на ВАС по адм. дело № 2738/2022 г., и др.). Следва да се установи привилигировано положение на работника/служителя, в което той е поставен поради това, че е извършил или следва да извърши определено действие, в качеството му на лице, заемащо публична длъжност. На следващо място, ако се установят такива зависимости, което е фактически въпрос, следва да се установи след това, че тези зависимости пораждат основателни съмнения в обективността и безпристрастността при упражняване на правомощията от лицето, в качеството му на лице, заемащо публична длъжност, т.е. на първо място трябва да са налице такива съмнения и на второ място – те да са основателни. Или, наслагват се няколко фактически въпроса, за които следва да има доказателства с обосновани изводи въз основа на тях. Наличието на трудов договор е едно от проявленията на тези зависимости, но само при наличието на безспорни други доказателства за поставяне в привилегировано положение на лицето, назначено по трудов договор.
В конкретния случай е налице прекратено трудово правоотношение, т.е. липсва елемент от фактическия състав на свързаността на основание наличие на трудово правоотношение. Видно от Заповед № 196/17.11.2023 г. за прекратяване на трудовото правоотношение на Йордан Вълчев с „Трансконсулт – БГ“ ООД, на лицето е изплатено дължимото обезщетение за неизползван платен годишен отпуск. Т.е. с посочената заповед е прекратена съществуващата между страните финансова обвързаност и субординация.
Предвид изложеното не могат да се обосноват икономически зависимости между Йордан Вълчев и „Трансконсулт – БГ“ ООД, поради което следва изводът, че не е налице свързаност между тях, по смисъла на §1, т. 9, б.“б“ от ДР на ЗПК. Липсата на свързаност обосновава липсата на частен интерес и облага за свързани лица при упражняване на правомощията и задълженията по служба от страна на Йордан Вълчев, в качеството му на председател и член на УС на АПИ.
На второ място следва да се отбележи и факта, че за изпълнител на обществената поръчка, е определен участникът „Трансконсулт – 22“ ЕООД, с което дружество Вълчев не е бил в трудово правоотношение. „Трансконсулт – 22“ ЕООД е с едноличен собственик на капитала „Трансконсулт – група“ ЕАД, което от своя страна е с едноличен собственик на капитала „Трансконсулт – БГ“ ООД от 09.09.2020 г. - дружеството, с което Вълчев е бил в трудово правоотношение. Евентуалната връзка на Вълчев с „Трансконсулт – 22“ ЕООД е опосредена през двете търговски дружества -  „Трансконсулт – група“ ЕАД и „Трансконсулт – БГ“ ООД и наличието на трудово правоотношение с последното, което е прекратено към датата на встъпване в длъжност на Вълчев, не може да обоснове свързаност между Вълчев и „Трансконсулт – 22“ ЕООД.
Допълнително в производството е направена справка на сайта на АПИ и в Регистъра на обществените поръчки, от която се установява, че „Трансконсулт – 22“ ЕООД и „Трансконсулт – БГ“ ООД са имали сключени договори за възлагане на обществени поръчки с АПИ още преди датата на назначаване на Йордан Вълчев за член на УС на АПИ, считано от 20.11.2023 г., а  именно: Договор № 12/07.11.2014 г., сключен между АПИ, Областно пътно управление – Бургас и „Трансконсулт – 22“ ЕООД с предмет:  Изработване на технически проект за ремонтно-възстановителни работи на обект: „Път II-99 „Бургас – Царево“ и надлез и упражняване на авторски надзор; Договор № Д-122/18.10.2019 г., сключен между АПИ и ДЗЗД „Мездра консулт“, в което участник е „Трансконсулт – БГ“ ООД относно определяне на изпълнител на консултантска услуга във връзка с изпълнението на актуализация на технически проект и строителство на обект: Път I-1 /Е-79/ „Мездра – Ботевград“; Договор № РД-37-5/27.01.2016 г., сключен между АПИ и „Трансконсулт – 22“ ООД, относно извършване на одит по пътна безопасност на етап „преди въвеждане в експлоатация“ за обект : Път III-5004 „Обход на гр. Габрово“; Договор № РД-35-1/14.01.2022 г., сключен между АПИ, Областно пътно управление – Бургас и „Трансконсулт – 22“ ЕООД с предмет: Упражняване на авторски надзор по смисъла на ЗУТ на обект: „Селскостопански надлез над път II-73 „Граница ОПУ – Шумен – Лозарево /Карнобат – Бургас/“.  
От събраните по преписката доказателства се установява, че Йордан Вълчев, в качеството му на член и председател на Управителния съвет на УС на АПИ, е упражнил следните правомощия по служба, а именно: участвал е при приемането на Решение, обективирано в Протокол № РД-15-3995/23 от 21.12.2023 г. на УС на АПИ, относно одобряване на решение за откриване на процедура за възлагане на обществена поръчка, и при приемането на Решение, обективирано в Протокол № РД-15-2083/24 от 05.07.2024 г., с което Управителният съвет е приел и утвърдил Доклад № 93-01-5239/04.07.2024 г. и е одобрил  проекта на решение за определяне за изпълнител на „Трансконсулт – 22“ ЕООД, както и е подписал Решение № 120/05.07.2024 г., с което е обявил класирането и е определил за изпълнител на цитираната по-горе обществена поръчка „Трансконсулт – 22“ ЕООД, с подизпълнител „Геотехника АБС“ ООД.
В конкретния случай, при преценка на събраните по преписката доказателства, не се установиха такива факти и обстоятелства, които да обосноват  трайни икономически зависимости между Йордан Вълчев, от една страна, и „Трансконсулт – 22“ ЕООД, от друга страна. Не се установи Вълчев да притежава дялове или акции или да участва в управителен или контролен орган на посочените по-горе търговски дружества, в т.ч. и на „Трансконсулт – 22“ ЕООД. Не се установи наличие на трудово правоотношение между Вълчев и дружествата „Трансконсулт – 22“ ЕООД и „Трансконсулт – БГ“ ООД . По тези критерий, наложени от закона и от практиката, не се обосновава свързаност между лицата по смисъла на §1, т. 9, б.“б“ от ДР на ЗПК, на посочените основания.  
Предвид изложеното следва извода, че като е упражнил правомощия по служба във връзка с провеждане на открита процедура за възлагане на обществена поръчка с предмет: „Изработване на разширен идеен проект с извършване на пълни инженерно-геоложки проучвания и ПУП – ПП за скоростен път „Монтана – София“ с тунел под Петрохан“, в качеството си на член и председател на УС на АПИ, Йордан Вълчев е упражнил правомощия по служба, но при липса на частен интерес, негов или на свързано се него лице. Липсата на релевантен частен интерес обуславя и липсата на конфликт на интереси. 
Комисията е направила своите изводи за липсата на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на нарушение на разпоредбите на Глава Осма, Раздел II от ЗПК, съответно и до липсата на конфликт на интереси. 
Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК и § 7, ал.2 от ПЗР на ЗПК, 
 
Р Е Ш И:

НЕ УСТАНОВЯВА конфликт на интереси по отношение на Йордан Климентов Вълчев, ЕГН 7809306246, член и председател на Управителния съвет на Агенция пътна инфраструктура и в това му качество лице, заемащо публична длъжност по смисъла на чл. 6, ал.1, т. 18 от ЗПК, във връзка с приемането на Решение, обективирано в Протокол № РД-15-3995/23 от 21.12.2023 г. и на Решение, обективирано в Протокол № РД-15-2083/24 от 05.07.2024 г. на УС на АПИ,  и с подписването на Решение № 120 от 05.07.2024 г., поради липса на частен интерес, негов и на свързано с него лице.
Препис от решението да се изпрати на Софийска градска прокуратура, с оглед преценка за реализиране на правомощията й по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове. 

